ཕྱི་ཚེས་༢༢ཉིན་ནོར་ཝེའི་རྒྱལ་ས་ཨོ་སི་ལོའི་གནམ་ཐང་དུ་འབྱོར་སྐབས།ནོར་ཝེ་བོད་རིགས་ཚོགས་པའི་ཚོགས་གཙོ་ལྕམ་སྐུ་བློ་བཟང་དཔལ་མོ་གཏན་ཞལ་གཉིས་དང་།ནོར་ཝེ་བོད་དོན་རྒྱབ་སྐྱོར་ཚོགས་པའི་ཚོགས་གཙོ་ཧར་མན་ཊེབ་ཀོར་གེལ་བཅས་ནས་ཕེབས་བསུས་ཀྱིས་དགོང་དྲོ་ཆུ་ཚོད་༤པ་ནས་ས་གནས་བོད་རིགས་མི་གྲངས་༣༠ལྷག་དང་ལྷན་ཚོགས་འདུ་དང་བགྲོ་གླེང་མཇུག་ཏུ་ཞབས་གཞས།ཕྱི་ཚེས་༢༣ཉིན་གུང་ནོར་ཝེ་གྲོས་ཚོགས་ཁང་ནང་ཆབ་སྲིད་ཚོགས་པ་མི་འདྲ་བ་གསུམ་གྱི་སྐུ་ཚབ་གྲོས་ཚོགས་འཐུས་མི་གསུམ་དང་ལྷན་དུ་བཞུགས་མོལ་ཚོགས་འདུ་དང་།གྲོས་ཚོགས་འཚོགས་བཞིན་པ་ལ་ཟུར་ཉན།ཉིན་རྒྱབ་ཆུ་ཚོད་༥པའི་ཐོག་ནོར་ཝེ་བོད་ཀྱི་རླུང་འཕྲིན་ཁང་གི་ལས་ཁུངས་ཨ་མའི་ནང་།བོད་དོན་རྒྱབ་སྐྱོར་ཚོགས་པ་དང་།བོད་རིགས་བཅས་ཁྱོན་བསྡོམས་མི་གྲངས་༣༠མ་ཟིན་ཙམ་ལ་གཏམ་བཤད་དང་དྲི་བ་དྲིས་ལན།ཕྱི་ཚེས་༢༤ཉིན་སྔ་དྲོ་ཆུ་ཚོད་༩པ་ནས་༡༢བར་རྒྱལ་ཁབ་འདྲ་མིན་ནས་མཉམ་ཞུགས་གནང་བའི་ནོར་ཝེའི་རྒྱལ་སྤྱིའི་རང་དབང་གི་གླེང་སྟེགས་ཞེས་པའི་ཚོགས་ཆེན་ཞིག་ཏུ་མཉམ་ཞུགས་ཞུས།ཕྱི་དྲོ་ཆུ་ཚོད་༡ཐོགནོར་ཝེ་ཇེན་རྒྱལ་ཡོངས་འགྲོ་བ་མིའི་ཐོབ་ཐང་ལྟེ་གནས་ཁང་གི་གནད་ཡོད་མི་སྣ་དང་ལྷན་དུ་མཇལ་འཕྲད་ཀྱིས་ལྷན་མོལ་ཞིབ་ལྷུག་གནང་ཡོད་པ་དང་།དེ་ཡང་སྤྱི་འཐུས་རྣམ་གཉིས་ཀྱིས་གནད་ཡོད་མི་སྣར་མཇལ་འཕྲད་སྐབས་བོད་མི་མང་སྤྱི་འཐུས་ལྷན་ཚོགས་ཀྱི་ཕྱག་རྟགས་དང་མཇལ་དར་བསྒྲོན་འབུལ་ཞུས་ཤིང་དང་།བོད་ནང་གི་ཛ་དྲག་གི་གནས་སྟངས་དང་།དེ་ལ་གདོང་ལེན་བྱེད་ཕྱོགས་དང་།རྒྱལ་སྤྱིས་དེ་ལ་རོགས་རམ་དགོས་མཁོ་དང་རྒྱབ་སྐྱོར་འབོད་སྐུལ་ཀྱི་ཞུ་ཡིག་བཅས་འབུལ་ལམ་ཞུས་པར་མ་ཟད།དྲི་བ་ཁག་ལ་ལན་འདེབས་དང་གསལ་བཤད་ཞུས་པ་བཅས་ལས་དོན་ལེགས་གྲུབ་བྱུང་སྟེ་ཚེས་༢༥སྔ་དྲོ་ནོར་ཝེ་བོད་རིགས་ཚོགས་པའི་ཚོགས་གཞོན་ནས་གནམ་ཐང་དུ་ཕེབས་སྐྱེལ་གྱིས་འཇར་མན་བརྒྱུད་ཕྱི་ཚེས་༢༦སྔ་དྲོ་གཏན་འཇགས་སྡོད་གནས་སྦེལ་ཀོབ་ཏུ་འབྱོར་ཡོད་པ་བཅས།།